钦定古今图书集成/明伦汇编/官常典/第273卷 > 唐仁祖
## 钦定古今图书集成/明伦汇编/官常典/第273卷 > 唐仁祖

按《元史》本传：“仁祖，字寿卿，畏兀人。祖曰唐古直，子孙
因以唐为氏。初，畏兀举国效顺，唐古直时年十七，给
事太祖，因属之睿宗曰：‘唐古直可任大事’。睿宗未及
用，庄圣皇后擢为札鲁火赤。父骥，豪爽好射猎，世祖
即位，命骥为裕宗潜邸必阁赤，升达鲁花赤。仁祖少
颖悟，父没，母教之读书，通诸方语言，尤邃音律。中统”
初，诏诸贵胄为质，帝亲阅之，见仁祖曰：“是唐古直孙
邪？聪明无疑也。”俾习国字。至元六年，中书省选充蒙
古掾。十六年，录囚平阳，平反冤滞，免死者凡十七人。
十八年，授翰林直学。十时，中书奏真定、保定两路钱
谷逋负，屡岁不决，遣仁祖往阅其牍，皆中统旧案。亟
还，奏罢之。转工部侍郎，除中书右司郎中，拜参议尚
书省事。时丞相桑哥秉政，威焰方炽，仁祖论议不回，
屡忤桑哥，人皆危之，仁祖自若也。迁工部尚书，桑哥
以曹务烦剧，特重困之，仁宗处之甚安。寻出使云中，
桑哥考工部织课稍缓，怒曰：“误国家岁用。”亟遣驿骑
追还，就见桑哥相府中，遽命直吏拘往督工，且促其
期曰：“违期必致汝于法。”左右皆为之惧。仁祖退，召诸
署长，从容谕之曰：“丞相怒在我，不在尔也。汝等勿惧，
宜力加勉。”众皆感激，昼夜倍其功，期未及而办，乃罢。
已而桑哥系狱，有旨命仁祖往籍其家。明日，桑哥以
左右之援得释。众见骇然，目仁祖曰：“怒虎之威，可再
犯邪！”悉逾垣以窜，仁祖独不为之动，桑哥竟败。二十
八年，除翰林学士承旨、中奉大夫。辽阳饥，奉旨偕近
侍速哥、左丞忻都往赈。忻都欲如户籍口数大小给
之，仁祖曰：“不可。昔籍之小口，今已大矣，可偕以大口
给之。”忻都曰：“若要善名，而陷我于恶邪？”仁祖笑曰：“吾
二人善恶，众已的知，岂至是而始要名哉？我知为国
恤民而已，何恤尔言。”卒以人口给之。俄除通奉大夫、
将作院使。成宗即位，尊大母元妃为皇太后，以仁祖
善书，特敕书册文。复奉诏督工织丝，像世祖御容，越
三年告成。大德五年，再授翰林学士承旨、资善大夫、
知制诰兼修国史。以疾卒，年五十三。赠荣禄大夫、平
章政事，追封洹国公，谥文贞。子恕，初授奉训大夫、寿
武库提点，至大中，迁翰林待制，后累迁至亚中大夫、
侍仪使。